Suomi kesäolympialaisissa 2020
Joukkue > Yleisurheilu

Tokion olympiakisojen yleisurheilun kilpailijat karsittiin sekä aikaisempaa tiukemmiksi asetettujen tulosrajojen että rankingpisteiden kautta.
Yleisurheilussa A-rajan rikkominen mahdollisti olympialaisiin pääsyn. Ensimmäisenä suomalaisista rajan rikkoi 50 km:n kilpakävelijä Aku Partanen maaliskuussa 2019 runsaalla kolmella minuutilla eli ajalla 3.46.54. Kesäkuussa 2019 estejuoksija Topi Raitanen teki ennätyksensä 8.21,47 Paavo Nurmen kisoissa, joka alitti Tokion tulosrajan. Vähän sen jälkeen keihäänheittäjä Antti Ruuskanen teki tuloksen 85,15, joka ylitti vaaditun tulosrajan 15 cm:llä. Juhannuksena 2019 Oliver Helander heitti vielä pitemmälle tulokseen 86,93. Heinäkuussa 2019 naispika-aiturit Anne-Mari Korte ja Reetta Hurske alittivat samassa juoksussa olympiarajan tuloksilla 12,72 ja 12,78, joista Korten aika oli uusi Suomen ennätys. Vuoden 2019 loppuun mennessä olympiarajan saavuttaneita suomalaisia oli kaikkiaan kuusi yleisurheilijaa.
Helmikuussa 2020 maailmanlaajuisesti levinnyt koronavirus aiheutti olympialaisten siirtämisen vuodella ja olympiatulosten teon siirtymisen joulukuun alun 2020 jälkeiseen aikaan. Maaliskuussa 2021 käydyissä yleisurheilun EM-hallikisoissa Toruńissa toi kaksi olympiarajan rikkojaa eli EM-pronssimitalistit pituushyppääjä Kristian Pulli tuloksella 824 cm ja korkeushyppääjä Ella Junnilla tuloksella 196 cm. Toukokuussa 2021 50 km:n kilpakävelijä Aleksi Ojala alitti rajan vajaalla kahdella minuutilla ajalla 3.48,25. Kesäkuun alussa 2021 pika-aitojen juoksija Elmo Lakka rikkoi Jyväskylän GP-kisoissa Arto Bryggaren Los Angelesin vuoden 1984 olympialaisissa juokseman Suomen ennätyksen ajalla 13,31 alittaen samalla olympiarajan. Paavon Nurmen kisoissa kesäkuussa 2021 kolmiloikkaaja Senni Salminen rikkoi lähes 20 vuotta vanhan Heli Koivulan Suomen ennätyksen tulokseen 14,51, joka ylitti olympiarajan 11 cm:llä. Miesten keihääseen saatiin vielä kolmas A-rajan ylittäjä kesäkuussa 2021, kun Toni Kuusela heitti 85,03. Salmisen kilpakumppani Kristiina Mäkelä rikkoi viimeisenä suomalaisyleisurheilijana A-rajan Kuortaneen GP-kisoissa kesäkuun lopulla tuloksella 14,41 eli sentillä yli olympiarajan.
Kesäkuun lopussa ratkaistiin A-rajan saavuttaneiden lisäksi kisoihin matkaavat sen hetkisen olympiarankingin perusteella. Näin mahdollisen kisamatkan saivat Lotta Kemppinen, Sara Kuivisto, Nooralotta Nerizi, Viivi Lehikoinen, Camilla Richarsson, Wilma Murto, Elina Lampela, Krista Tervo, Maria Huntington ja Lassi Etelätalo. Olympiakomitea teki sitten ratkaisunsa tältä pohjalta. Mahdollisia valittavia oli siis 24 yleisurheilijaa.
Lopulta Suomea edusti Tokiossa 21 yleisurheilijaa. 100 metrin juoksija Lotta Kemppinen, 100 metrin aitajuoksija Nooralotta Neziri ja 3 000 metrin estejuoksija Camilla Richardsson oli valittu edustamaan Suomea, mutta he ilmoittivat valintavaiheessa kesä-heinäkuussa 2021, etteivät lähde kisoihin.
Miesten keihäänheitossa oli neljä valintakelpoista heittäjää, joista Lassi Etelätalo ja Toni Kuusela valittiin suoraan olympiajoukkueeseen. Oliver Helanderin ja Antti Ruuskasen välillä käytiin karsinta Joensuun GP-kisoissa 14. heinäkuuta, joissa Helander voitti kisan saavuttaen olympiapaikan.
| Urheilija | Laji | Alkuerät> Aika | Alkuerät> Sija | Välierät> Aika | Välierät> Sija | Loppukilpailu> Aika | Loppukilpailu> Sija |
| --- | --- | --- | --- | --- | --- | --- | --- |
| Jarkko Kinnunen | Miesten 50 km kävely | — | — | — | — | 4.04,28 | 26 |
| Elmo Lakka | Miesten 110 m aitajuoksu | 13,48 | 5 q | 13,67 | 7 | Karsiutui | Karsiutui |
| Aleksi Ojala | Miesten 50 km kävely | — | — | — | — | 4.14,02 | 38 |
| Aku Partanen | Miesten 50 km kävely | — | — | — | — | 3.52,39 | 9 |
| Topi Raitanen | Miesten 3 000 m esteet | 8.19,17 | 2 Q | — | — | 8.17,44 | 8 |

| Urheilija | Laji | Alkuerät> Aika | Alkuerät> Sija | Välierät> Aika | Välierät> Sija | Loppukilpailu> Aika | Loppukilpailu> Sija |
| --- | --- | --- | --- | --- | --- | --- | --- |
| Reetta Hurske | Naisten 100 m aitajuoksu | 13,10 | 6 | Karsiutui | Karsiutui | Karsiutui | Karsiutui |
| Annimari Korte | Naisten 100 m aitajuoksu | 13,06 | 5 | Karsiutui | Karsiutui | Karsiutui | Karsiutui |
| Sara Kuivisto | Naisten 800 m | 2.00,15 NR | 4 q | 1.59,41 NR | 6 | Karsiutui | Karsiutui |
| Sara Kuivisto | Naisten 1 500 m | 4.04,10 NR | 11 Q | 4.02,35 NR | 7 | Karsiutui | Karsiutui |
| Viivi Lehikoinen | Naisten 400 m aitajuoksu | 55,67 | 5 | Karsiutui | Karsiutui | Karsiutui | Karsiutui |
| Urheilija | Laji | Karsinta> Tulos | Karsinta> Sija | Loppukilpailu> Tulos | Loppukilpailu> Sija |
| --- | --- | --- | --- | --- | --- |
| Lassi Etelätalo | Miesten keihäs | 84,50 | 5 q | 83,28 | 8 |
| Oliver Helander | Miesten keihäs | 78,81 | 17 | Karsiutui | Karsiutui |
| Toni Kuusela | Miesten keihäs | 76,96 | 26 | Karsiutui | Karsiutui |
| Kristian Pulli | Miesten pituus | 7,96 | 12 q | 7,92 | 9 |

| Urheilija | Laji | Karsinta> Tulos | Karsinta> Sija | Loppukilpailu> Tulos | Loppukilpailu> Sija |
| --- | --- | --- | --- | --- | --- |
| Silja Kosonen | Naisten moukari | 70,49 | 14 | Karsiutui | Karsiutui |
| Krista Tervo | Naisten moukari | NM | - | Karsiutui | Karsiutui |
| Kristiina Mäkelä | Naisten kolmiloikka | 14,21 | 12 q | 14,17 | 11 |
| Senni Salminen | Naisten kolmiloikka | 14,20 | 13 | Karsiutui | Karsiutui |
| Ella Junnila | Naisten korkeus | 1,86 | =22 | Karsiutui | Karsiutui |
| Elina Lampela | Naisten seiväs | NM | - | Karsiutui | Karsiutui |
| Wilma Murto | Naisten seiväs | 4,55 | =8 q | 4,50 | =5 |

| Urheilija | Laji | 100 m aj | Korkeus | Kuula | 200 m | Pituus | Keihäs | 800 m | Pisteet | Sijoitus |
| --- | --- | --- | --- | --- | --- | --- | --- | --- | --- | --- |
| Maria Huntington | Tulos | 13,20  | 1,80 | 12,49 | 24,50 | 6,10 | 42,91 | 2.19,28 | 6135 | 17 |
| Maria Huntington | Pisteet |  1094 | 978 | 694 | 933 | 880 | 723 | 833 | 6135 | 17 |